बोले- कांग्रेस ने दरबारी, दामाद-डीलरों की 3D सरकार चलाई; हरियाणा के खिलाड़ी धाकड़, हर तीसरा मेडल इन्हीं का
Amit Shah Haryana Sirsa Rally Update - अगले साल होने वाले लोकसभा चुनाव के 'मिशन 2024' के तहत भाजपा आज हरियाणा में चुनावी बिगुल फूंक रही है। यहां सिरसा में केंद्रीय गृह मंत्री अमित शाह रैली को संबोधित करेंगे।
केंद्रीय गृह मंत्री अमित शाह ने हरियाणा में 2024 के लोकसभा चुनाव कैंपेन का आगाज कर दिया है। रविवार को सिरसा पहुंचे शाह ने कांग्रेस और पूर्व CM भूपेंद्र हुड्‌डा पर करारे तंज कसे।
शाह ने कहा-'' कांग्रेस ने हरियाणा में 3D सरकार चलाई। पहला D दरबारी, दूसरा D दामाद (दिल्ली वाले) और तीसरा D डीलर। CM मनोहर लाल के आने के बाद तीनों D खत्म हो गए। पहले रोहतक का मुख्यमंत्री होता था, किसी की चिंता नहीं करता था। मनोहर लाल ने पूरे हरियाणा का विकास किया।''
इस दौरान शाह ने हरियाणा के खिलाड़ियों की भी जमकर तारीफ की। शाह ने कहा-''हरियाणा खिलाड़ियों की भूमि है। देश को मेडल मिलता है तो हर तीसरा खिलाड़ी हरियाणा का होता है। मैंने CM को कहा कि धाकड़ खिलाड़ियों के लिए कुछ करिए और उन्होंने किया''। शाह ने हरियाणा से अगले साल भी लोकसभा की सभी 10 सीटों पर जिताकर नरेंद्र मोदी को तीसरा बार देश का प्रधानमंत्री बनाने की अपील की।
शाह के संबोधन की अहम बातें
1. हुड्‌डा गेहूं-धान खरीद का हिसाब लाएं
मैं भूपेंद्र हुड्‌डा को चैलेंज करता हूं कि वे हिसाब लेकर आएं कि सबसे ज्यादा गेहूं-धान किसने खरीदा। सबसे ज्यादा मोदी सरकार ने खरीदा है। भूपेंद्र हुड्‌डा बताएं कि जब केंद्र व हरियाणा में कांग्रेस की सरकार थी तो हरियाणा को क्या मिला। इन्होंने 40 हजार करोड़ दिया। मोदी सरकार ने 1 लाख 20 हजार करोड़ दिया।
2. संकट के वक्त पंजाब-हरियाणा खड़े
जब भी देश पर संकट आया, पंजाब और हरियाणा की भूमि ने देश के लिए बलिदान देकर सुरक्षित रखा। हरियाणा की माताओं ने देश को अनेक बलिदानी दिए। जब देश में संकट आया तो पंजाब और हरियाणा के किसानों ने अनाज उपलब्ध कराया।
3. राहुल गांधी ने कोविड पर राजनीति की
कोविड के वक्त भी राजनीति की गई। राहुल बाबा ने कहा कि कोविड का टीका मत लगाओ। फिर अंधेरे में जाकर खुद ये टीका लगवाया।
4. 10 दिन में पाकिस्तान को जवाब दिया
9 साल पहले आए दिन पाकिस्तान से आतंकवादी यहां घुसकर सर काट कर ले जाते थे। मनमोहन-सोनिया सरकार कुछ नहीं करती थी। उड़ी और पुलवामा पर हमला किया, परंतु वे भूल गए कि इस बार मौनी बाबा की सरकार नहीं है। नरेंद्र मोदी की सरकार है। 10 दिन में सर्जिकल स्ट्राइक करके पाकिस्तान को जवाब दिया।
5. एक झटके में 370 हटाई
कश्मीर हमारा है या नहीं? धारा 370 हटनी चाहिए थी या नहीं?। किसी ने ये काम नहीं किया। आपने नरेंद्र मोदी को 9 साल दिए तो उन्होंने एक ही झटके में कश्मीर को हमारा कर दिया। राहुल गांधी कहते थे ऐसा न करो, खून की नदियां बहेंगी लेकिन मोदी सरकार में किसी ने एक कंकर भी नहीं उठाया।
हरियाणा CM बोले- 10 कमल खिलाएंगे
रैली में CM मनोहर लाल ने कहा-''सिरसा प्राचीन शहरों में से हैं। यहां के लोग धार्मिक, सामाजिक लोग है। सिरसा गुरुद्वारों, मंदिरों और सत्संगों की धरती है। यहां आस्था के बहुत बड़े केंद्र है। हमारे पहलवान, हमारे खिलाड़ी, हमारे जवान धाकड़ है। पिछली बार प्रदेश में 10 के 10 कमल खिलाए थे। इस बार भी 10 कमल खिलाएंगे और केंद्र में मजबूत सरकार बनाएंगे।
सांसद सुनीता दुग्गल की तारीफ की
अमित शाह ने सिरसा से सांसद सुनीता दुग्गल की खूब सराहना की। उन्होंने कहा कि लोगों के काम के लिए वह दिल्ली में सबसे लड़ती हैं। गिड़गिड़ाती भी हैं, लेकिन काम करवाकर ही मानती हैं।
धनखड़ बोले- शाह के बाद भारत की तरफ देखने की किसी की हिम्मत नहीं
रैली में सबसे BJP के हरियाणा अध्यक्ष ओमप्रकाश धनखड़ ने कहा कि हमारे हरियाणा का ऐसा कोई गांव नहीं है, जिसका कोई बच्चा कश्मीर में शहीद न हुआ हो। जब से इनके पास कमान आई है तो किसी की हिम्मत नहीं है कि वह भारत की ओर देख सकें। सिरसा के लोग भक्ति के भाव है। सबसे ज्यादा धार्मिक डेरे सिरसा में है। सांसद सुनीता दुग्गल संगत के बीच में रहती है। ये भजन बहुत सुंदर गाती हैं। सिरसा से जिसकी बोनी हो जाती है, उसका असर सब पर पड़ता है।
रैली से पहले प्रदर्शनकारी नेता हिरासत में लिए
शाह की रैली से पहले ही पुलिस ने प्रदर्शनकारी नेताओं को हिरासत में ले लिया। इनमें आम आदमी पार्टी के लोकसभा प्रभारी कुलदीप गदरना और सचिव एडवोकेट वीरेंद्र कुमार को पुलिस ने घर में नजरबंद कर दिया। वहीं सरपंच एसोसिएशन की प्रदेश उपाध्यक्ष संतोष बैनीवाल, जिला सरपंच एसोसिएशन के प्रधान को भी हिरासत में ले लिया गया। हरियाणा AAP के प्रदेश अध्यक्ष सुशील कुमार गुप्ता ने एक वीडियो जारी कर इस कार्रवाई की निंदा की है। गुप्ता ने कहा कि खट्‌टर को डर है कि आप नेता अमित शाह से सवाल पूछेंगे।
सर्वे में कमजोर थी सिरसा सीट, इसलिए यहां रैली
भाजपा ने अपने पहले सर्वे में पूरे देश में 50 ऐसी लोकसभा सीटें छांटी थी, जिसमें वे कमजोर हो रहे हैं। इसमें हरियाणा की 2 सीटें सिरसा और रोहतक थी। इसीलिए भाजपा सिरसा से इसकी शुरुआत कर रही है। दूसरा सिरसा चौटाला परिवार का गढ़ रह चुका है। भाजपा की केवल एक ही सांसद है। कोई विधायक नहीं है। इसलिए भाजपा चौटाला परिवार के गढ़ में इनेलो के साथ साथ जजपा को भी संदेश देना चाहती है। जजपा इस समय हरियाणा में गठबंधन की सहयोगी है।